text: Batalla de Flors de València - Gran Fira de València
  La Gran Fira de València tanca el seu programa d'activitats amb la Batalla de Flors. Introduïda en 1891 per iniciativa de Pasqual Frígola, baró de Cortes de Pallars, va començar a celebrar-se al passeig de l'Albereda, a imitació d'uns combats lúdics semblants que se celebraven amb gran esplendor a Niça, a la Costa Blava, durant les seues festes de Carnestoltes, i que després també s'exportarien a altres ciutats europees i espanyoles.
  La Batalla de Flors s'obri amb un seguici encapçalat per la Policia Municipal de gala i a cavall. Després, comença la cavalcada valenciana, que consta de música de tabal i dolçaina, seguida de portadors de joies i pomells i de gropes de parelles abillades amb vestits a l'antiga.
  Tot seguit, comença la desfilada de les carrosses i els cotxes lleugers. Després d'una segona volta en què s'entreguen els premis a les millors carrosses i cotxes, es dispara una carcassa anunciadora. És en eixe moment quan de veres comença la Batalla de Flors, consistent en l'intercanvi de clavellons a manera de projectils entre les carrosses, els cotxes i el públic. Enguany, seran llançats milió i mig de clavellons, fins que la disparada d'una segona carcassa anuncie que s'ha acabat la lluita.